UB

Kulkosvaidis UB ( 'Universalusis Berezino') – tarybinis 12,7 mm aviacinis kulkosvaidis, sukonstruotas 1939 m. Michailo Berezino, naudotas Antrojo pasaulinio karo metais.
Gamino Tulos ginklų gamykla ir IžMašas. 1941 m. pagaminta 6300 vnt., 1943 m. – 43690, 1944 m. – 38340, 1945 m. – 42952 vnt.

Sukūrimo istorija 
1937-1938 m. M. Berezinas suprojektavo 12,7 mm kalibro sinchroninį kulkosvaidį, kuris 1938 m. pabaigoje praėjo gamyklinius ir poligoninius bandymus. 1939 m. balandžio 12 d. (dar nepasibaigus kariuomenės bandymams) kulkosvaidis BS (БС; Березин Синхронный 'Berezinas Sinchroninis') Gynybos komiteto prie LKT nutarimu buvo paleistas į serijinę gamybą..

Baigus tvarkyti atskirus trūkumus (prasta pertaisymo sistema – kulkosvaidis buvo pertaisomas traukiant troselį, kam reikėjo daug jėgos; nepakankamas kai kurių automatikos detalių veiksnumas) BS kulkosvaidis buvo pertvarkytas į kulkosvaidį UB ('universalusis Berezino'), kuris turėjo tris modifikacijas – sparninę, sinchroninę ir turelinę. Pirmosioms dviem buvo sukurtos pneumatinės pertaisymo sistemos, o turelinei konstruktorius Grigorijus Nikitinas sukūrė svirtelinę pertaisymo rankenėlę.

UB sėkmingai 1941 m. sausio 7 d. – vasario 22 d. praėjo kariuomenės išbandymus, o 1941 m. balandžio 22 d. buvo priimtas į ginkluotę bei gamybon.

Aprašas
UB yra oru aušinamas aviacinis kulkosvaidis, naudojantis tarybinius 12,7×108 mm šovinius, kokius naudoja ir pėstininkų stambaus kalibro kulkosvaidžiai. Šoviniai tiekiami iš metalinės išsiardančios juostos, kuri yra unikalios konstrukcijos, joje šovinys padeda ištraukti prieš tai iššautą tūtelę. Kitas ypatingas bruožas yra tas, kad juosta su nauju šoviniu patraukiama judančioms mechanizmo dalims grįžtant pirmyn, o ne atatrankos metu judant atgal. 

1952 m. išslaptintame JAV žvalgybos pranešime rašoma: „Kulkosvaidžiai ŠKAS buvo palyginti sudėtingas ginklas, kurio detalės gerai apdirbtos. Siekiant juos išlaikyti tinkamus naudoti reikia remontuoti, naudoti atsargines dalis. Skirtingai nei ŠKAS, UB yra tikslingai gaminamas kaip vienkartinis. Numatyta išimti visą kulkosvaidį po palyginti trumpo naudojimo laikotarpio, jei kokia nors svarbi mechanizmo dalis susidėvėjo ar lūžo.“ Tame pačiame pranešime buvo rašoma: „Berezino kulkosvaidžio konstrukciją smarkiai paveikė trofėjinės Aimo Lahti 20 mm automatinės patrankos. Daug šios patrankos ypatumų pastebimi visuose Berezino kulkosvaidžiuose.“

Variantai
 UBS (УБС) – sinchroninis variantas, skirtas šaudyti pro besisukantį propelerį. Naudotas lėktuvuose: I-15, I-153BS, I-16 tipas 29, Jak-1b, Jak-3, Jak-7b, Jak-9, MiG-3 ir LaGG-3.
 UBK (УБК) – sparninis () variantas. Naudotas lėktuvuose Pe-2, MiG-3 (posparniniuose konteineriuose), UTI MiG-15.
 UBT (УБТ) – turelinis variantas (). Naudotas lėktuvų gynybiniuose taškuose. Buvo pertaisomas ne pneumatiškai, kaip kiti du variantai, o rankiniu būdu, svirtele. Naudotas lėktuvuose SB, Pe-2, Jer-2, Il-2, Tu-2, Il-4, Pe-8.

Kovinis panaudojimas

Naikintuvuose 
UB plačiai naudoti kovai su priešo lėktuvais. TSRS-Vokietijos karo pradžioje kulkosvaidžiai BS buvo įtaisyti lėktuvuose Jak, MiG, I-16 (tipas 29, jų TSRS karo pradžioje turėjo apie 650 vnt.) ir t. t. 1941-1942 m. buvo skundų, kad šie kulkosvaidžiai dažnai stringa.

Kita aviacija 
Prasidėjus karui UBT kulkosvaidžiai sparčiai ėmė išstumti turelinius ŠKAS'us ir sėkmingai buvo naudojami visą karą. Pasirodžius dviviečiams šturmuotuvams Il-2 juose irgi ėmė naudoti UBT.

Nuorodos 

 Широкоград А.Б. (2001) История авиационного вооружения Харвест (Shirokograd A.B. (2001) Istorya aviatsionnogo vooruzhenia Harvest. ISBN 985-433-695-6) (History of aircraft armament)

 Chinn, George M. The Machine Gun, Vol II, Part VII. US Department of the Navy, 1952

Kulkosvaidžiai